UZZIŅA

|  |
| --- |
| Rīgā |
| 11.02.2016.Nr.30.1-8.6/13121 |  |
|  | SIA„B” Paziņošanai EDS |

 Valsts ieņēmumu dienests ir izskatījis sabiedrības ar ierobežotu atbildību „B”, reģ. Nr.(…), (turpmāk – Iesniedzējs) 2016.gada 11.janvārī Valsts ieņēmumu dienesta Elektroniskās deklarēšanas sistēmā iesniegto 2016.gada 4.janvāra iesniegumu par uzziņas sniegšanu (turpmāk – iesniegums) un sniedz šādu uzziņu.

Saskaņā ar Administratīvā procesa likuma 98.pantu „Tiesības uz uzziņu par savām tiesībām”, Iesniedzējs lūdz sniegt uzziņu.

1. Faktu apraksts.

Iesniedzējam, atbilstoši tā grāmatvedības uzskaites metodikai, „pamatlīdzekļi” ir materiāli aktīvi, kurus Iesniedzējs tur, lai izmantotu preču ražošanai vai pakalpojumu sniegšanai, iznomāšanai vai administratīvām vajadzībām, un kurus tas plāno izmantot ilgāk nekā vienu gadu, kuri nav iegādāti pārdošanai un kuru sākotnējā uzskaites vērtība ir lielāka par EUR 350 (trīs simti piecdesmit *euro* 00 centi). Materiāli aktīvi, kurus Iesniedzējs tur, lai izmantotu preču ražošanai vai pakalpojumu sniegšanai, iznomāšanai vai administratīvām vajadzībām, un kurus tas plāno izmantot mazāk nekā vienu gadu, kuri nav iegādāti pārdošanai un kuru sākotnējā uzskaites vērtība ir mazāka par EUR 350 (trīs simti piecdesmit *euro* 00 centi), ir „mazvērtīgais inventārs”.

Atbilstoši Iesniedzēja grāmatvedības uzskaites metodikai mazvērtīgā inventāra vērtība tiek norakstīta izdevumos tajā brīdī, kad tas tiek nodots lietošanā Iesniedzēja darbiniekam, kurš to izmanto Iesniedzēja saimnieciskās darbības nodrošināšanai. Iesniedzējs iesniegumā norāda, ka, nododot to lietošanā, mazvērtīgais inventārs tiek uzskaitīts un inventarizēts skaitliski, bet tā vērtība tiek uzskaitīta ārpusbilances kontos. Kad mazvērtīgais inventārs ir pilnībā nolietojies un vairs saimnieciskajā darbībā netiek izmantots, tas tiek izslēgts no grāmatvedības uzskaites skaitliski un attiecīgi arī no ārpusbilances kontiem.

Iesniedzējs 2015.gada 22.oktobrī kļuva par pievienotās vērtības nodokļa maksātāju un, atbilstoši Pievienotās vērtības nodokļa likuma 93.panta piektajai daļai, priekšnodokli par iegādātajām precēm, saņemtajiem pakalpojumiem un importētajām precēm pirms personas reģistrācijas Valsts ieņēmumu dienesta pievienotās vērtības nodokļa maksātāju reģistrā Iesniedzējam ir tiesības atskaitīt no valsts budžetā maksājamās nodokļa summas kā priekšnodokli par pamatlīdzekļiem pēc to bilances vērtības dienā, kad nodokļa maksātāju uzskata par reģistrētu Valsts ieņēmumu dienesta pievienotās vērtības nodokļa maksātāju reģistrā, pamatojoties uz nodokļa maksātāja pilnvarotās personas apstiprinātu sarakstu, un kuri tiek izmantoti Iesniedzēja apliekamo darījumu nodrošināšanai.

Tā kā mazvērtīgais inventārs, atbilstoši Iesniedzēja grāmatvedības uzskaites metodikai, nav pamatlīdzekļi, jo tā vērtība ir mazāka nekā summa, ar kuru Iesniedzējs atzīst pamatlīdzekļus, un tā kalpošanas laiks var būt mazāks kā viens gads, kā arī tas nav krājumos uzskaitītas preces, Pievienotās vērtības nodokļa likums nenosaka, vai Iesniedzējam ir tiesības atskaitīt no valsts budžetā maksājamās summas arī priekšnodokli no iegādātā mazvērtīgā inventāra, kura vērtība, atbilstoši Iesniedzēja grāmatvedības uzskaites metodikai, ir norakstīta izdevumos, to izsniedzot lietošanā Iesniedzēja darbiniekiem, ja tas ir iegādāts pirms Iesniedzējs ir kļuvis par pievienotās vērtības nodokļa maksātāju, bet Iesniedzējs to izmanto savu apliekamo darījumu nodrošināšanai uz reģistrācijas brīdi Pievienotās vērtības nodokļu maksātāju reģistrā.

1. No minētajiem faktiem izrietošs jautājums.

Iesniedzējs lūdz sniegt skaidrojumu, vai Iesniedzējs var atskaitīt, atbilstoši Pievienotās vērtības nodokļa likuma 93.pantam, priekšnodokli par iegādāto mazvērtīgo inventāru, kurš ir iegādāts pirms Iesniedzējs ir kļuvis par pievienotās vērtības nodokļa maksātāju, bet kurš uz Iesniedzēja reģistrācijas brīdi Pievienotās vērtības nodokļu maksātāju reģistrā tiek izmantots Iesniedzēja apliekamo darījumu nodrošināšanai. Atbilstoši Iesniedzēja grāmatvedības uzskaites metodikai, mazvērtīgā inventāra vērtība tiek norakstīta izdevumos brīdī, kad tas tiek nodots Iesniedzēja darbinieku lietošanā (tas tiek inventarizēts un uzskaitīts skaitliski), bet tā vērtība tiek uzskaitīta grāmatvedībā ārpusbilances kontos.

1. Paskaidrojums, kādēļ šī uzziņa nepieciešama.

Iesniedzējam uzziņa nepieciešama, lai korekti atspoguļotu priekšnodokli par mazvērtīgo inventāru, kurš iegādāts pirms Iesniedzējs kļuvis par pievienotās vērtības nodokļa maksātāju, gan grāmatvedības uzskaitē, gan Pievienotās vērtības nodokļa deklarācijā.

Valsts ieņēmumu dienests, izvērtējot Iesniedzēja iesniegumā izklāstīto faktu aprakstu un no minētajiem faktiem izrietošu konkrētu jautājumu, atbilde uz kuru ir atkarīga no to juridiska vērtējuma, sniedz šādu uzziņu.

Pievienotās vērtības nodokļa likuma 93.panta pirmajā daļā noteikts, ka nodokļa maksātājam, arī citas dalībvalsts nodokļa maksātājam un trešās valsts vai trešās teritorijas nodokļa maksātājam pēc reģistrācijas Valsts ieņēmumu dienesta pievienotās vērtības nodokļa maksātāju reģistrā ir tiesības atskaitīt šā likuma 92.pantā noteiktajā kārtībā aprēķināto priekšnodokli no valsts budžetā maksājamās nodokļa summas par precēm un pakalpojumiem, kurus šī persona iegādājusies vai saņēmusi pirms reģistrācijas Valsts ieņēmumu dienesta pievienotās vērtības nodokļa maksātāju reģistrā.

Atbilstoši Pievienotās vērtības nodokļa likuma 92.panta pirmās daļas 1.punktā noteiktajam, ja preces iegādātas un pakalpojumi saņemti ar nodokli apliekamu darījumu nodrošināšanai vai tādu citās valstīs veiktu darījumu nodrošināšanai, kuri būtu apliekami ar nodokli, ja tie tiktu veikti iekšzemē, priekšnodoklis ir no citiem reģistrētiem nodokļa maksātājiem saņemtajos nodokļa rēķinos norādītās nodokļa summas par iegādātajām precēm un saņemtajiem pakalpojumiem.

Saskaņā ar Pievienotās vērtības nodokļa likuma 93.panta ceturtās daļas 1.punktu šā panta pirmajā daļā minētās tiesības nav piemērojamas attiecībā uz precēm, kas ir iegādātas agrāk nekā 12 mēnešus pirms dienas, kad nodokļa maksātāju uzskata par reģistrētu Valsts ieņēmumu dienesta pievienotās vērtības nodokļa maksātāju reģistrā.

Atbilstoši Pievienotās vērtības nodokļa likuma 93.panta piektās daļas 1.punktam šā panta pirmajā daļā minēto atskaitāmo priekšnodokli nosaka attiecībā uz krājumos uzskaitītajām precēm, arī nodokļa maksātāja paša ražotajām precēm,pamatojoties uz inventarizācijas rezultātiem dienā, kad nodokļa maksātāju uzskata par reģistrētu Valsts ieņēmumu dienesta pievienotās vērtības nodokļa maksātāju reģistrā.

Tādējādi, lai varētu atskaitīt priekšnodokli saskaņā ar Pievienotās vērtības nodokļa likuma 92.panta pirmo daļu par precēm, kas iegādātas pirms nodokļa maksātāja reģistrācijas dienas Valsts ieņēmumu dienesta pievienotās vērtības nodokļa maksātāju reģistrā, nodokļa maksātājam jāveic inventarizācija krājumos uzskaitītajām precēm, kas tiks izmantotas ar pievienotās vērtības nodokli apliekamu darījumu nodrošināšanai, dienā, kad nodokļa maksātāju uzskata par reģistrētu Valsts ieņēmumu dienesta pievienotās vērtības nodokļa maksātāju reģistrā.

Saskaņā ar Gada pārskatu likuma *(redakcijā, kas bija spēkā līdz 2015.gada 31.decembrim)* 4.panta trešo daļu gada pārskatam ir jāsniedz patiess un skaidrs priekšstats par sabiedrības līdzekļiem, saistībām, finansiālo stāvokli, peļņu vai zaudējumiem un naudas plūsmu.

Gada pārskatu likuma (*redakcijā, kas bija spēkā līdz 2015.gada 31.decembrim)* 5.panta pirmajā daļā ir noteikts, ka bilance ir jāsastāda, peļņa vai zaudējumi jāaprēķina atbilstoši šā likuma [10.](http://likumi.lv/doc.php?id=66461#p10) – [14.pantā](http://likumi.lv/doc.php?id=66461#p14) dotajām shēmām. Peļņas vai zaudējumu aprēķina sastādīšanai sabiedrība var izvēlēties vienu no šīm shēmām.

Saskaņā ar Gada pārskatu likuma (*redakcijā, kas bija spēkā līdz 2015.gada 31.decembrim*) 10.pantā noteikto bilances shēmu gatavos ražojumus un preces pārdošanai norāda bilances aktīva iedaļas „Krājumi” postenī „Gatavie ražojumi un preces pārdošanai”.

Gada pārskatu likuma (*redakcijā, kas bija spēkā līdz 2015.gada 31.decembrim)* 25.panta pirmās daļas 8.punktā noteikts, ka gada pārskatu posteņi jānovērtē atbilstoši šādiem grāmatvedības principiem: sabiedrības saimnieciskie darījumi jāiegrāmato un jāatspoguļo gada pārskatā, ņemot vērā to ekonomisko saturu un būtību, nevis tikai juridisko formu.

Saskaņā ar iesnieguma faktu aprakstā norādīto informāciju, atbilstoši Iesniedzēja grāmatvedības uzskaites metodikai, materiāli aktīvi, kurus Iesniedzējs tur, lai izmantotu preču ražošanai vai pakalpojumu sniegšanai, iznomāšanai vai administratīvām vajadzībām, un kurus tas plāno izmantot mazāk nekā vienu gadu, kuri nav iegādāti pārdošanai un kuru sākotnējā uzskaites vērtība ir mazāka par 350 *euro* (trīs simti piecdesmit *euro* 00 *centi*), ir mazvērtīgais inventārs. Mazvērtīgā inventāra vērtība tiek norakstīta izdevumos tajā brīdī, kad tas tiek nodots lietošanā Iesniedzēja darbiniekam, kurš to izmanto Iesniedzēja saimnieciskās darbības nodrošināšanai.

Ņemot vērā minēto, Iesniedzēja konkrētajā tiesiskajā situācijā, saskaņā ar Gada pārskatu likuma *(redakcijā, kas bija spēkā līdz 2015.gada 31.decembrim)* 25.panta pirmās daļas 8.punktā noteiktajiem gada pārskatu posteņu novērtēšanas grāmatvedības principiem, mazvērtīgais inventārs, ko Iesniedzējs nodod lietošanā darbiniekiem saimnieciskās darbības nodrošināšanai, inventāra vērtību norakstot izdevumos, pēc ekonomiskās būtības nav prece, un mazvērtīgais inventārs nav atspoguļojams Iesniedzēja bilances aktīva iedaļas „Krājumi” postenī „Gatavie ražojumi un preces pārdošanai”.

 Līdz ar to, ņemot vērā, ka Pievienotās vērtības nodokļa likuma 93.panta piektās daļas 1.punktā minēto atskaitāmo priekšnodokli nosaka attiecībā uz krājumos uzskaitītajām precēm, secināms, ka Iesniedzējs iesniegumā aprakstītajā situācijā nav tiesīgs veikt priekšnodokļa atskaitīšanu par iegādāto mazvērtīgo inventāru atbilstoši Pievienotās vērtības nodokļa likuma 93.panta pirmajā daļā noteiktajam.

 Sniedzot uzziņu, tika izmantotas šādas tiesību normas: Pievienotās vērtības nodokļa likuma 92.panta pirmās daļa 1.punkts, 93.panta pirmā daļa, ceturtās daļas 1.punkts un piektās daļas 1.punkts, Gada pārskatu likuma *(redakcijā, kas bija spēkā līdz 2015.gada 31.decembrim)* 4.panta trešā daļa, 5.panta pirmā daļa, 10.pants, 25.panta pirmās daļas 8.punkts.

Atbilstoši Administratīvā procesa likuma 101.panta ceturtajai daļai uzziņu var apstrīdēt augstākā iestādē. Ja augstākas iestādes nav vai tā ir Ministru kabinets, tad uzziņa nav apstrīdama. Tā nav pārsūdzama tiesā. Saskaņā ar Administratīvā procesa likuma 1.panta otro daļu augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei vai atcelt tās lēmumu. Ņemot vērā to, ka Valsts ieņēmumu dienestam attiecībā uz uzziņu apstrīdēšanu nav augstākas iestādes, šī uzziņa nav apstrīdama un pārsūdzama.

Ģenerāldirektore I.Pētersone